Fra statsministeren har jeg modtaget følgende skrivelse: »Statsministeriet, den 27. maj 2015. Herved skal jeg meddele, at det ved Åbent Brev er bestemt, at valg til Folketinget udskrives til afholdelse i hele riget torsdag den 18. juni 2015.« »VI MARGRETHE DEN ANDEN AF GUDS NÅDE DANMARKS DRONNING Gør vitterligt: Da det af hensyn til lovgivningsarbejdet i Folketinget samt valgperiodens snarlige udløb må anses for ønskeligt, at der afholdes nyvalg til Folketinget, bestemmer Vi herved, at nyvalg til Folketinget afholdes i hele riget torsdag den 18. juni 2015. Givet på Amalienborg, den 27. maj 2015 UNDER VOR KONGELIGE HÅND OG SEGL Sign.: Margrethe R. Thorning-Schmidt«]. Det forholder sig sådan, at når folketingsvalg er udskrevet, er det praksis, at Tingets almindelige virksomhed standses, og jeg skal derfor om et øjeblik afbryde mødet. Skulle det blive nødvendigt at indkalde Folketinget til flere møder inden valget, vil meddelelse om tidspunkt og dagsorden blive tilstillet medlemmerne skriftligt. Ikke mindst de medlemmer, der ikke genopstiller eller af anden grund ikke vender tilbage, vil jeg takke for deres indsats i folkestyrets tjeneste. Jeg takker alle kolleger for det gode samvirke i de seneste fire år. Rigtig god valgkamp.
Mødet er hævet.
Fra Statsministeriet har jeg modtaget følgende: »Statsministeriet, den 19. juni 2015 Folketingets formand Jeg har i dag til Hendes Majestæt Dronningen på mine kollegers og egne vegne indgivet det nuværende ministeriums afskedsbegæring, som Hendes Majestæt Dronningen har modtaget. I henhold til Grundlovens § 15 fungerer ministeriet, indtil et nye ministerium er udnævnt. Jeg tillader mig at anmode formanden om at underrette Folketinget herom. Sign. Helle Thorning-Schmidt